1-ci və 4-cü suallar üzrə tədqiqat
Məhkəmə tərəfindən qoyulmuş 1-ci sual üzrə podrat müqaviləsi və ona əlavə razılaşma əsasında faktiki icra edilmiş işlərin 2021–2022-ci illər üzrə orta bazar dəyəri müəyyən edilməlidir. Eyni zamanda 4-cü sualda konteynerlərin boyandığı boyaların "RAL-3020" boya koduna uyğun olub-olmadığı və uyğun olmadığı halda yenidən boyanma üçün tələb olunan bazar dəyəri soruşulur.
Qeyd olunan iki sual bir-biri ilə əlaqəli şəkildə araşdırılmışdır. Belə ki, boya işlərinin faktiki icra edilmiş və qəbul edilən iş kimi qiymətləndirilməsi, boya kodunun lazımi olub-olmamasından asılıdır. Araşdırma zamanı müəyyən edilmişdir ki, müqavilədə və ona əlavə razılaşmada konteynerlərin boyanmalı olduğu boya kodu ilə bağlı birbaşa göstəriş mövcud deyil. Qoyulmuş 4-cü sualın mahiyyəti nəzərə alınmaqla, aparılan qiymətləndirmənin hər iki mümkün hal üçün əhəmiyyətini və yararlılığını qoruması məqsədilə hesablama boya kodunun şərtləndirildiyi və şərtləndirilmədiyi hallar üzrə ayrı-ayrılıqda təqdim olunmuşdur.

Faktiki icra edilmiş işlər və 2021–2022-ci illər üzrə orta bazar dəyəri
	№
	İşin adı
	Məbləğ
	Qeyd

	1
	Konteyner döşəməsi üçün metal örtüklərin hazırlanması və montajı
	4,200 ₼
	İcra edilib

	2
	Qapı yerlərinin açılması və kəsim işləri
	1,470 ₼
	İcra edilib

	3
	Pilləkənin və məhəccərin hazırlanması
	1,600 ₼
	Qismən icra edilib — pilləkən mövcuddur, məhəccər icra edilməyib

	4
	Metal çərçivələrin hazırlanması və qapıların düzəldilməsi
	950 ₼
	Qismən icra edilib — 1 ədəd çərçivə və qapı hazırlanıb

	5
	Metal rampa
	—
	Baxış zamanı aşkar edilməyib

	6
	Anbar konteyneri üçün daşıyıcı konstruksiya
	—
	Baxış zamanı aşkar edilməyib

	7
	Arxa jalüz qapının hazırlanması
	—
	Baxış zamanı aşkar edilməyib

	8
	Səthin təmizlənməsi və qumlama işi
	1,920 ₼
	İcra edilib

	9
	1 qat epoksi astar boya işi
	2,016 ₼
	İcra edilib

	10
	1 qat poliuretan son qat boya işi
	2,520 ₼
	İcra edilib

	11
	Hazırlıq və tamamlayıcı boya işləri
	504 ₼
	İcra edilib

	12
	Loqo və yazıların çəkilməsi
	—
	İcra edilməyib

	13
	Daxili divarların hazırlanması və karkas işləri
	625 ₼
	İcra edilib

	14
	Mineral yun istilik izolyasiyası
	1,000 ₼
	İcra edilib

	15
	Alçıpan örtüyünün vurulması
	1,500 ₼
	İcra edilib, lakin hazırda yararsız vəziyyətdədir

	16
	Saten alçı işi
	625 ₼
	İcra edilib, lakin hazırda yararsız vəziyyətdədir

	17
	Daxili boya işi
	750 ₼
	İcra edilib, lakin hazırda yararsız vəziyyətdədir

	18
	Alüminium şüşə qapı və pəncərə işləri
	—
	İcra edilməyib

	19
	Elektrik işləri
	—
	İcra edilməyib

	20
	Kondisioner işi
	—
	İcra edilməyib

	
	Cəmi
	19,680 ₼
	


Beləliklə, konteynerlərə baxış nəticəsində müəyyən edilmiş faktiki icra olunmuş işlərin 2021–2022-ci illər üzrə ümumi orta bazar dəyəri 19,680 manat təşkil edir.
RAL-3020 boya kodu üzrə qiymətləndirmə
RAL rəng sistemi sənaye, tikinti, metal konstruksiya, avadanlıq və müxtəlif örtük işlərində rənglərin vahid kodlarla müəyyən edilməsi üçün istifadə olunan standart rəng sistemidir. “RAL-3020” kodu "Traffic Red", yəni "nəqliyyat qırmızısı" kimi tanınan parlaq, doymuş və diqqətçəkən qırmızı rəng tonudur.
Baxış keçirilmiş konteynerlərin mövcud rəng tonu yoxlanılan zaman müəyyən olunmuşdur ki, konteynerlərin rəngi “RAL-3020” kodlu rəng tonuna uyğun deyil.
Bu baxımdan iki hal fərqləndirilməlidir:
— Əgər konteynerlərin məhz “RAL-3020” kodlu boya ilə boyanması tələb kimi nəzərdə tutulmamışdırsa, icra edilmiş boya işləri mövcud vəziyyətinə görə yararlı hesab edilə bilər.
— Əgər konteynerlərin məhz “RAL-3020” kodlu boya ilə boyanması nəzərdə tutulmuşdursa, mövcud boya tonu həmin tələbə uyğun olmadığından boya işləri müqavilə şərtinə uyğun icra edilmiş hesab oluna bilməz.

Yararlı və qəbul edilə bilən işlərin dəyəri
RAL-3020 boya kodu ilə bağlı şərtdən asılı olmayaraq, hazırkı vəziyyətdə yararsız hesab edilən işlər aşağıdakılardır:
	№
	İşin adı
	Məbləğ

	1
	Alçıpan örtüyünün vurulması
	1,500 ₼

	2
	Saten alçı işi
	625 ₼

	3
	Daxili boya işi
	750 ₼

	
	Cəmi
	2,875 ₼


19,680 ₼ − 2,875 ₼ = 16,805 ₼
Konteynerlərin məhz “RAL-3020” boya kodu ilə boyanması şərti ilə bağlı uyğunsuzluq nəzərə alınmadıqda, yararlı vəziyyətdə olan və faktiki qəbul edilə bilən işlərin 2021–2022-ci illər üzrə ümumi dəyəri 16,805 manat təşkil edir.
Əgər konteynerlərin məhz “RAL-3020” kodlu boya ilə boyanmalıdırsa, bu halda aşağıdakı boya işləri də yararsız və qəbulolunmaz hesab olunmalıdır:
	№
	İşin adı
	Məbləğ

	1
	1 qat epoksi astar boya işi
	2,016 ₼

	2
	1 qat poliuretan son qat boya işi
	2,520 ₼

	3
	Hazırlıq və tamamlayıcı boya işləri
	504 ₼

	
	Cəmi
	5,040 ₼


16,805 ₼ − 5,040 ₼ = 11,765 ₼
Bu halda, yəni “RAL-3020” boya kodu üzrə uyğunsuzluq təsdiqləndikdə, yararlı vəziyyətdə olan və faktiki qəbul edilə bilən işlərin 2021–2022-ci illər üzrə ümumi dəyəri 11,765 manat təşkil edir.
Qeyd edilməlidir ki, səthin təmizlənməsi və qumlama işi bu hesablamada siyahıdan çıxarılmır, çünki həmin iş rəng tonu ilə bağlı deyil, səthin hazırlanması işi kimi faktiki icra olunmuş hesab edilir.


RAL-3020 kodlu boya ilə yenidən boyanma xərci
Əgər konteynerlərin “RAL-3020” kodlu boya ilə boyanması şərti olarsa, mövcud boya örtüyü texnoloji qaydada ləğv edilməli, səth yenidən hazırlanmalı və konteynerlər RAL-3020 kodlu boya ilə tam şəkildə yenidən boyanmalıdır. Bu iş artıq 2021–2022-ci illər üzrə icra edilmiş işlərin dəyəri kimi deyil, 2026-cı il üzrə yenidən icra xərci kimi qiymətləndirilməlidir.
2022-ci ildən sonrakı dövr üçün sənaye boyaları və əmək bazarında qiymət artımı, eləcə də mövcud boya qatının ləğvi, səthin təmizlənməsi və qumlama işinin yenidən icra olunması nəzərə alınmaqla yenidən boyanma xərci aşağıdakı kimi hesablanır:
	№
	İşin adı
	Baza məbləğ
	24% artımla məbləğ

	1
	Mövcud boya qatının ləğvi, səthin təmizlənməsi və qumlama işi
	1,920 ₼
	2,380.80 ₼

	2
	1 qat epoksi astar boya işi
	2,016 ₼
	2,499.84 ₼

	3
	1 qat RAL-3020 kodlu poliuretan son qat boya işi
	2,520 ₼
	3,124.80 ₼

	4
	Hazırlıq və tamamlayıcı boya işləri
	504 ₼
	624.96 ₼

	
	Cəmi
	6,960 ₼
	8,630.40 ₼


Beləliklə, konteynerlərin “RAL-3020” kodlu boya ilə yenidən boyanması üçün tələb olunan 2026-cı il üzrə bazar dəyəri 8,630.40 manat təşkil edir.
1-ci sual üzrə cavab:
1-ci sual üzrə konteynerlərə baxış nəticəsində faktiki icra olunmuş işlərin 2021–2022-ci illər üzrə orta bazar dəyəri 19,680 manat təşkil edir.
Həmin məbləğdən hazırkı vəziyyətdə yararsız olan işlər çıxıldıqda, RAL-3020 şərti nəzərə alınmadan yararlı və qəbul edilə bilən işlərin dəyəri 16,805 manat təşkil edir.
Əgər konteynerlərin RAL-3020 kodlu boya ilə boyanmalı olduğu və faktiki boya tonunun həmin koda uyğun olmadığı müəyyən edilərsə, yararlı və qəbul edilə bilən işlərin dəyəri 11,765 manat hesab olunmalıdır.
4-cü sual üzrə cavab:
Baxış keçirilmiş konteynerlərin mövcud rəng tonu araşdırılarkən müəyyən olunmuşdur ki, konteynerlərin rəngi RAL-3020 kodlu rəng tonuna uyğun deyil. Konteynerlərin RAL-3020 kodlu boya ilə yenidən boyanması üçün tələb olunan 2026-cı il üzrə bazar dəyəri isə 8,630.40 manat təşkil edir.
2-ci sual üzrə tədqiqat:
Məhkəmə tərəfindən qoyulmuş 2-ci sual üzrə Azərbaycan Respublikası Ədliyyə Nazirliyinin Məhkəmə Ekspertizası Mərkəzinin 30.09.2024-cü il tarixli, 10/5421 saylı ekspert rəyi ilə icra edilmədiyi müəyyən edilən işlərin görülməsi üçün lazımi avadanlıqlar konteynerlərin hazırda olduğu yerdə mövcud olub-olmaması araşdırılmışdır.
Konteynerlərin hazırda yerləşdiyi əraziyə baxış keçirilməsi zamanı ərazinin ümumi vəziyyəti, konteynerlərin ətrafı və onlara bitişik sahələr diqqətlə araşdırılmışdır. Baxış zamanı Azərbaycan Respublikası Ədliyyə Nazirliyinin Məhkəmə Ekspertizası Mərkəzinin 30.09.2024-cü il tarixli, 10/5421 saylı ekspert rəyi ilə icra edilmədiyi müəyyən edilmiş işlərin (o cümlədən metal rampa, anbar konteyneri üçün daşıyıcı konstruksiya, arxa jalüz qapı, loqo və yazıların çəkilməsi, alüminium şüşə qapı və pəncərə işləri, elektrik işləri, kondisioner işi və digər müvafiq işlərin) yerinə yetirilməsi üçün zəruri olan hər hansı tikinti materialı, konstruksiya elementi, avadanlıq, mexanizm, alət və ya bu işlərin icrası üçün nəzərdə tutulan ehtiyat hissəsi aşkar edilməmişdir.
2-cü sual üzrə cavab:
Konteynerlərin hazırda olduğu əraziyə baxış keçirilərkən Azərbaycan Respublikası Ədliyyə Nazirliyinin Məhkəmə Ekspertizası Mərkəzinin 30.09.2024-cü il tarixli, 10/5421 saylı ekspert rəyi ilə icra edilmədiyi müəyyən edilmiş işlərin görülməsi üçün tələb olunan hər hansı avadanlıq aşkar edilməmişdir.

3-ci sual üzrə tədqiqat:

Məhkəmə tərəfindən qoyulmuş 2-ci sual üzrə podrat müqaviləsi və əlavə razılaşma üzrə işlərin neçə faizinin faktiki olaraq icra edilmiş hesab oluna bilməsi aydınlaşdırır.
"Radius Plus" MMC ilə "Genay" MMC arasında bağlanmış 23 fevral 2021-ci il tarixli podrat müqaviləsi və ona əlavə razılaşma üzrə işlərin ümumi dəyəri 50,000 manat təşkil etmişdir.
Konteynerlərə baxış nəticəsində müəyyən edilmiş faktiki icra olunmuş işlərin 2021–2022-ci illər üzrə orta bazar dəyəri 19,680 manat təşkil edir.
Bu əsasla müqavilə və əlavə razılaşma üzrə faktiki icra olunmuş işlərin faizi aşağıdakı kimi hesablanır:
19,680 ÷ 50,000 × 100 = 39.36%
Beləliklə, müqavilə və əlavə razılaşma üzrə işlərin 39.36% faktiki olaraq icra edilib.

Yararlı və qəbul edilə bilən işlər üzrə əlavə qiymətləndirmə
Faktiki icra faizi ilə yanaşı, icra edilmiş işlərin hazırkı vəziyyətdə yararlı və qəbul edilə bilən hissəsi ayrıca qiymətləndirilməlidir.
“RAL-3020” boya kodu ilə bağlı şərtdən asılı olmayaraq, hazırkı vəziyyətdə yararsız hesab edilən işlərin dəyəri 2,875 manat təşkil edir. Bu məbləğ faktiki icra edilmiş işlərin ümumi dəyərindən çıxıldıqda:
19,680 − 2,875 = 16,805 manat
Bu halda yararlı və qəbul edilə bilən işlərin faizi:
16,805 ÷ 50,000 × 100 = 33.61%

Yəni “RAL-3020” boya kodu ilə bağlı uyğunsuzluq nəzərə alınmadıqda, müqavilə üzrə 33.61% iş yararlı və qəbul edilə bilən iş kimi qiymətləndirilə bilər.
Əgər konteynerlərin məhz “RAL-3020” kodlu boya ilə boyanmalı olduğu və faktiki boya tonunun həmin koda uyğun olmadığı müəyyən edilərsə, bu halda boya işləri də yararsız və qəbuledilməz kimi nəzərə alınmalıdır. Bu zaman yararlı və qəbul edilə bilən işlərin dəyəri 11,765 manat təşkil edir.
Faiz hesabı:
11,765 ÷ 50,000 × 100 = 23.53%
Yəni “RAL-3020” boya kodu üzrə uyğunsuzluq təsdiqləndikdə, müqavilə üzrə 23.53% iş yararlı və qəbul edilə bilən iş kimi qiymətləndirilə bilər.

3-cü sual üzrə cavab:

Konteynerlərə baxış nəticəsində müqavilə və əlavə razılaşma üzrə işlərin 
39.36% faktiki olaraq icra edildiyi müəyyən olunur. 

Faktiki icra edilmiş işlərin bir hissəsinin hazırkı vəziyyətdə yararsız olması nəzərə alınmaqla, “RAL-3020” boya kodu ilə bağlı uyğunsuzluq təsdiqlənmədiyi halda yararlı və qəbul edilə bilən işlərin həcmi 
33.61%, 

“RAL-3020” boya kodu üzrə uyğunsuzluq təsdiqləndiyi və digər yararsız işlərlə birlikdə boya işlərinin də qəbuledilməz hesab edilmiyi halda
23.53% təşkil edir.





